Derduisende sê hul sê oor e-tol | Maroela Media
Wayne Duvenhage, Outa se voorsitter, het gesê die reaksie was waarskynlik die grootste getal voorleggings wat al ooit deur die regering ontvang is op voorgestelde wetgewingwysigings wat in die Staatskoerant gepubliseer is.
Die regering beplan om die Wet op die Administratiewe Beregtiging van Padoortredings (Aarto) te gebruik om e-tolskuld in te vorder deur onbetaalde e-tolrekeninge as ŉ oortreding van die Nasionale Verkeerswet te klassifiseer, kennisgewings aan motoriste te stuur deur gewone pos, e-pos of SMS en te aanvaar dat die kennisgewing ontvang is binne tien dae nadat dit gestuur is.
Indien ŉ motoris nie enige van hierdie dokumente ontvang nie en nie die agterstallige rekeninge en boetes betaal nie, sal ŉ afdwingingsbevel gestuur word saam met ŉ outomatiese instruksie dat die motoris verbied word om enige voertuiglisensie, bestuurslisensie of permit te hernu voordat die bedrag betaal is.
Duvenhage het gesê hierdie wysigings is ongrondwetlik en sal die administrasie van Aarto onwerkbaar maak. Hy het gewaarsku dat ŉ opstand teen die betalings van voertuiglisensies hoogs waarskynlik is.
Volgens Duvenhage is die oorweldigende deelname van die publiek ŉ teken van groeiende aktiewe burgerskap en ŉ reuse tree in die geveg teen die regering se pogings om motoriste te forseer om e-tol te betaal.
“Die regering het dit duidelik gemaak hulle maak gereed om die Aarto-wet en die Agentskap vir Padverkeersmisdrywe (RTIA) te gebruik om uitstaande e-tolskuld en boetes in te vorder,” het hy gesê. “Outa het ŉ uitgebreide strategie ontwikkel om sy lede te beskerm teen die regering se pogings om hul regte te onderdruk.”
Duvenhage het ook gesê Vusi Mona, Sanral se kommunikasiebestuurder, se uitsprake dat Outa se bekommernisse ongegrond is, is net ŉ poging om die erns van die gevolge van die wysigings as nietig af te maak. “As die regering voortgaan met hierdie belaglike wysigings, staan ons reg om hulle aan te vat,” het hy gesê.
Die sperdatum vir kommentaar op die wysigings was Woensdag. Daar word nou gewag op die regering se terugvoer.
Slaag die regeering daar in om dit wel reg te kry is ondemokrasie tot ‘n einde. Sosialisme ons voorland
Knap gedaan Outa, te danke aan hulle en Maroela Media kon mense bloot deur die kontak te kliek ‘n vorm voltooi wat ‘n epos direk aan die regering stuur waar daar beswaar gemaak word teen die boete stelsel.
Baie dankie van my persoonlik aan Almal werksaam by OUTA, julle harde werk word waardeer.
Ek is ook dankbaar vir elke persoon individueel wat hand uit die mou gesteek het en vir wie dit nie te te veel moeite was om hul kant te bring om die teenkanting-syfers te behaal nie, dit gee my moed vir die toekoms van ons land, “Ons vir jou, Suid Afrika”
Die meganismes waarmee die burgery ongeretighede in SA kan teenstaan of omkeer is maar nog in ‘n embrio fase. Intussen gebruik die regering die tendens van ons bevolkings-lamsakkigheid om brutaal voort te stoom.